Der udbrød lørdag aften brand i et læs halm på en stor gård med kreaturer. Ingen dyr eller mennesker kom til skade.

Sent lørdag aften løb en alarm ind om brand på en gård, hvor dyr skulle være i fare. Nordjyllands Beredskab var hurtigt ved gården på Mariagervej ved Hobro. En chauffør havde ringet, da der var gået ild i det læs med halm, han var i færd med at flytte. Da branden brød ud var den ikke langt fra en lade med 3-400 kreaturer. - Der var en masse gløder, flammer og røg som kunne ses langvejs fra, fortæller indsatsleder Allan Frisk. Måske netop fordi røgen var synlig, fik alarmberedskabet den samme anmeldelse lidt senere. Heldigvis var flammerne under kontrol. Vinden bar røgen væk fra dyrene - Vi forsøgte lidt forskelligt, og vi fik flyttet vognen og tippet halm af den, og lod det brænde ud. Vi var færdige med slukningsarbejdet klokken halv fem i nat, beretter Allan Frisk. Heldigvis var vinden i går gunstig, for røgen blæste i modsatte retning af laden. - Men var vinden vendt og blæst ind til de mange kreaturer, så havde vi haft større problemer, siger indsatslederen. Grunden til branden kendes ikke, men på denne årstid er det meget normalt, at halmlæs af og til antænder.